Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Alberto Catalán Higueras jaunak egindako galderaren erantzuna, Foru Diputazioak emana, Helduen Bigarren Hezkuntzako Nafarroako Institutuko espazio-faltarako konponbideari buruzkoa. Galdera 2018ko azaroaren 16ko 139. Nafarroako Parlamentuko Aldizkari Ofizialean argitaratu zen.

Iruñean, 2018ko abenduaren 11n

Lehendakaria: Ainhoa Aznárez Igarza

ERANTZUNA

Unión del Pueblo Navarro talde parlamentarioari (UPN) atxikitako foru parlamentari Alberto Catalán Higueras jaunak idatziz erantzuteko galdera egin du (9-18/PES-00242). Hauxe da Nafarroako Hezkuntzako kontseilariaren erantzuna:

Félix Urabayen Helduen Bigarren Hezkuntzako Nafarroako Institutua ikastetxea antzinako Navarro Villoslada IParen eraikinera aldatu zen, Iruñeko Udalak 2014an Nafarroako Gobernuari higiezinaren erabilera laga ondoren.

Ikastetxe horren matrikularen bilakaera aldakorra izan da azken urteetan; dena den, azken bost urteetan matrikula nabarmen jaitsi da.

Gainera, Haur Hezkuntzako bigarren zikloko, Lehen Hezkuntzako eta Bigarren Hezkuntzako irakaskuntzak ematen dituzten ikastetxeen gutxieneko baldintzak ezartzen dituen otsailaren 12ko 132/2010 Errege Dekretuaren lehen xedapen gehigarrian honako hau ezartzen da helduen hezkuntza eskaintzen duten ikastetxeei buruz:

“2. Derrigorrezko bigarren hezkuntzako edo/eta batxilergoko ikasketak ematen dituzten helduentzako ikastetxeak errege dekretu honetan xedatutakoa bete beharko dute instalazioei eta irakasleen titulazioari dagokienez. Instalazioetarako baldintzak helduen irakaskuntzei buruzko berariazko antolamenduari egokituko zaizkio.”

Hori gorabehera, Hezkuntza Departamentua Felix Urabayen Helduen Bigarren Hezkuntzako Nafarroako Institutuaren eta José María Iribarren Helduentzako Hezkuntza Iraunkorreko Ikastetxe Publikoaren leku-beharrak aztertzen ari da, Euskarabideak 2019an libre utziko duen tokia bi ikastetxe horien beharrizanei begira banatzeko.

Azterlan horren emaitzekin, eta bi ikastetxe horien beharrizanei begiratuta, Hezkuntza Departamentuak ikastetxe bakoitzari behar dituen tokiak esleituko dizkio, Euskarabideak behin betiko libre uzten duen tokia hobeki aprobetxatze aldera.

Iruñean, 2018ko abenduaren 10ean

Hezkuntzako kontseilaria eta Gobernuko eleduna: María Solana Arana